Priksa Dewi Durgandini, Bagawan Sentanu melik, ngantos dados perang kaliyan Resi Prabu Palasara, ngantos dangu mboten wonten ingkang kasoran sarta nuwuhaken gara-gara. Sanghyang Narada tumedhak nyapih ingkang saweg sami perang. Prabu Palasara benjing badhe nurunaken para ratu ing Ngastina, nanging kedah trimah ngawon rumiyin, sarta kedah rila nilar karaton ing Ngastina, nglajengaken anggenipun maratapa wonten ing Saptaarga. Dene Bagawan Sentanu saged kasembadan mukti wibawa, sarta madeg ratu ing Ngastina, nanging turunipun badhe cures. Hyang Narada kondur makahyangan Prabu Palasara masrahaken Dewi Durgandini dhateng Prabu Durgandana, sapengkeripun Bagawan Palasara, ingaturan ngawontenaken sayembara pilih, kangge calon garwanipun Dewi Durgandini. Nalika Bagawan Palasara badhe bidhal dhateng Saptaarga, weling dhateng Dewi Durgandini, sampun ngantos, milih sanesipun Bagawan Sentanu. Sareng sayembara sampun katindakaken, ingkang kapilih Bagawan Sentanu. Raden Dewabrata dipun sesepi sareng kaliyan Bambang Abiyasa. Ing tembenipun, Bambang Abiyasa ndherek ingkang rama ing Saptaarga. Dewi Durgandini kaliyan Prabu Sentanu peputra kakung kalih inggih punika Raden Citragada kaliyan Citrasena. Sareng sampun diwasa, kadhaupaken kaliyan Dewi Ambiki tuwin Dewi ambaini, putranipun Prabu Darmamuka, nata ing Gyantipura, prameswaripun asma Dewi Swargandini. Putranipun putri kembar tiga, inggih punika Dewi Ambika, Ambiki tuwin Ambaini. Dewi Ambika ingkang kasmaran kaliyan Raden Dewabrata seda kataman jemparingipun Raden Dewabrata, dumeh badhe ndherek kemawon. Raden Citragada kaliyan Raden Citrasena panganten enggal ing wanci dalu kasendhal mayang kalihipun dening Dewa. Prabu Sentanu seleh keprabon, kondur dhateng Talkanda, ngantos dumugi sedanipun. Dewi Durgandini utusan nimbali Bambang Abiyasa, kadhawuhan jumeneng nata ing Ngastina, sarta kadhaupaken kaliyan randhanipun Raden Citragada tuwin Citrasena, inggih punika Dewi Ambiki lan Dewi Ambaini. Kaliyan Dewi Ambiki patutan Raden Dhestrarastra, kaliyan Dewi Ambaini patutan Raden Pandhudewanata. Saking garwa ampeyan peputra Raden Yamawidura. 3) Resi Dewabrata (Bisma) Resi Bisma punika pandhita wandat (mboten nggarwa), wonten ing Baratayuda jumeneng senapati agung. Saged nyedani Raden Untara, Raden Wratsangka tuwin Resi Seta. Wekasan seda dening Dewi Srikandhi, ingkang kepanjingan sukmanipun Dewi Ambika sarana jemparing Pasopati.